b'\n_START_ARTICLE_\nTarptautin\xc4\x97 komisija naci\xc5\xb3 ir sovietinio okupacini\xc5\xb3 re\xc5\xbeim\xc5\xb3 nusikaltimams Lietuvoje \xc4\xafvertinti\n_START_PARAGRAPH_\nTarptautin\xc4\x97 komisija naci\xc5\xb3 ir sovietinio okupacini\xc5\xb3 re\xc5\xbeim\xc5\xb3 nusikaltimams Lietuvoje \xc4\xafvertinti\xc2\xa0\xe2\x80\x93 tarptautin\xc4\x97 komisija, sudaryta 1998\xc2\xa0m. rugs\xc4\x97jo 7 d. Lietuvos prezidento Valdo Adamkaus dekretu.\n_START_SECTION_\nVeikla\n_START_PARAGRAPH_\nVeikia dvi pakomis\xc4\x97s: Naci\xc5\xb3 okupacijos nusikaltim\xc5\xb3 \xc4\xafvertinimo pakomis\xc4\x97 ir Soviet\xc5\xb3 okupacijos nusikaltim\xc5\xb3 \xc4\xafvertinimo pakomis\xc4\x97. Emanuelis Zingeris nuo pat prad\xc5\xbei\xc5\xb3 pirmininkauja komisijai._NEWLINE_2007\xc2\xa0m. komisijos narys istorikas, buv\xc4\x99s Jad Va\xc5\xa1em vadovas Yitzhakas Aradas paliko komisij\xc4\x85, Lietuvos generalinei prokurat\xc5\xabrai jam pateikus \xc4\xaftarimus, kad jis prisid\xc4\x97jo prie lietuvi\xc5\xb3 civili\xc5\xb3 \xc5\xbeudyni\xc5\xb3 Kani\xc5\xabk\xc5\xb3 kaime. Dar du nariai i\xc5\xa1\xc4\x97jo i\xc5\xa1 komisijos ir ji nustojo veikti._NEWLINE_2008\xc2\xa0m. ikiteisminis tyrimas buvo nutrauktas. Valdas Adamkus savo prisiminimuose atskleid\xc4\x97, kad vyko pasitarimas Prezident\xc5\xabroje su Valstyb\xc4\x97s saugumo departamento (VSD) vadovu Povilu Malakausku, generaliniu prokuroru Algimantu Valantinu ir u\xc5\xbesienio reikal\xc5\xb3 ministru Petru Vaitiek\xc5\xabnu. Valdas Adamkus ra\xc5\xa1\xc4\x97, \xe2\x80\x9ePri\xc4\x97jome i\xc5\xa1vad\xc4\x85, kad jei n\xc4\x97ra ai\xc5\xa1ki\xc5\xb3 \xc4\xafrodym\xc5\xb3, patvirtinan\xc4\x8di\xc5\xb3 Izraelio pilie\xc4\x8dio Y. Arado atsakomyb\xc4\x99 u\xc5\xbe sovietini\xc5\xb3 partizan\xc5\xb3 nusikaltimus Lietuvos gyventojams, Generalin\xc4\x97 prokurat\xc5\xabra turi nutraukti jam i\xc5\xa1kelt\xc4\x85 byl\xc4\x85. Tai leis normalizuoti santykius su Izraeliu\xe2\x80\x9c. _NEWLINE_2012\xc2\xa0m. rugpj\xc5\xab\xc4\x8dio 30 d. prezident\xc4\x97 Dalia Grybauskait\xc4\x97 atnaujino komisij\xc4\x85. \xc4\xae Naci\xc5\xb3 okupacinio re\xc5\xbeimo nusikaltim\xc5\xb3 ir holokausto \xc4\xafvertinimo pakomis\xc4\x99 paskirti Holokausto auk\xc5\xb3 ir didvyri\xc5\xb3 atminties organizacijos Jad Va\xc5\xa1em Izraelyje atstovai Dina Porat ir Arkadijus Zeltseris, Amerikos \xc5\xbeyd\xc5\xb3 komiteto atstovas Andrew Bakeris, Milersvilio universiteto d\xc4\x97stytojas Saulius Su\xc5\xbeied\xc4\x97lis, Vilniaus universiteto d\xc4\x97stytojas K\xc4\x99stutis Girnius. \xc4\xae sovietinio okupacinio re\xc5\xbeimo nusikaltim\xc5\xb3 \xc4\xafvertinimo pakomis\xc4\x99 paskirti tarptautin\xc4\x97s visuomenin\xc4\x97s organizacijos \xe2\x80\x9eMemorial\xe2\x80\x9c Rusijoje narys Aleksandras Danielis, Amerikos \xc5\xbeyd\xc5\xb3 komiteto narys Nicolas Lane, Seimo Nacionalinio saugumo ir gynybos komiteto vadovas istorijas Arvydas Anu\xc5\xa1auskas, Jeilio universiteto atstovas Timothy Snyderis, Sorbonos universiteto atstovas Francoise Thomas ir vengr\xc5\xb3 istorikas Janos M. Raineris.\n_START_SECTION_\nI\xc5\xa1vados\n_START_PARAGRAPH_\nAlgimantas Kasparavi\xc4\x8dius tyr\xc4\x97 Ribentropo-Molotovo pakt\xc4\x85 ir jo pas\xc4\x97kmes Lietuvai. 2001\xc2\xa0m. kovo 22 d. komisija patvirtino susijusias i\xc5\xa1vadas. _NEWLINE_Pirmosios sovietin\xc4\x97s okupacijos (1940\xe2\x80\x931941\xc2\xa0m.) tyrimai baigti ir i\xc5\xa1vados padarytos. Stasys Knezys tyr\xc4\x97 karini\xc5\xb3 strukt\xc5\xabr\xc5\xb3 vaidmen\xc4\xaf ir kolaboravim\xc4\x85 su jomis. 2001\xc2\xa0m. kovo 22 d. patvirtintos i\xc5\xa1vados.  Ar\xc5\xabnas Striekus tyr\xc4\x97 religinio gyvenimo \xc5\xbelugdym\xc4\x85. 2002\xc2\xa0m. bir\xc5\xbeelio 19 d. patvirtintos i\xc5\xa1vados.  Inga Petravi\xc4\x8di\xc5\xabt\xc4\x97 ir Nijol\xc4\x97 Maslauskien\xc4\x97 tyr\xc4\x97 saugumo, komunist\xc5\xb3 partijos ir kit\xc5\xb3 strukt\xc5\xabr\xc5\xb3 vaidmen\xc4\xaf ir kolaboravim\xc4\x85 su jomis.  Algirdas Jakub\xc4\x8dionis tyr\xc4\x97 Lietuvos okupavim\xc4\x85, aneksavim\xc4\x85 ir sovietizacij\xc4\x85.  Arvydas Anu\xc5\xa1auskas tyr\xc4\x97 are\xc5\xa1tus , 1941\xc2\xa0m. bir\xc5\xbeelio 14-18 d. tr\xc4\x97mimus  ir soviet\xc5\xb3 vykdytas kari\xc5\xa1ki\xc5\xb3 ir civili\xc5\xb3 gyventoj\xc5\xb3 \xc5\xbeudynes.  Susijusios i\xc5\xa1vados patvirtintos 2003\xc2\xa0m. gruod\xc5\xbeio 17 d._NEWLINE_Padaryta dar tik dalis i\xc5\xa1vad\xc5\xb3 apie  naci\xc5\xb3 okupacijos nusikaltimus. Beveik visos i\xc5\xa1vados padarytos d\xc4\x97l  antrosios sovietin\xc4\x97s okupacijos pirmojo etapo (1944\xe2\x80\x931953\xc2\xa0m.), o tik prad\xc4\x97ta tirti antr\xc4\x85j\xc4\xaf etap\xc4\x85 (1953\xe2\x80\x931990\xc2\xa0m.).\n_START_SECTION_\nVertinimai\n_START_PARAGRAPH_\n1998\xc2\xa0m. lapkri\xc4\x8dio 6 d., Lietuvos \xc5\xbeyd\xc5\xb3 asociacijos pirmininkas Joseph Melamed lai\xc5\xa1ku ragino prezident\xc4\x85 Vald\xc4\x85 Adamk\xc5\xb3 pakeisti ar panaikinti komisij\xc4\x85, teigdamas, jog \xc5\xbeyd\xc5\xb3 tauta nukent\xc4\x97jo nepalyginamai daugiau, nukent\xc4\x97jo taip pat ir nuo lietuvi\xc5\xb3 kilm\xc4\x97s holokausto vykdytoj\xc5\xb3 ir tod\xc4\x97l \xc5\xa1itoks lygiagretus vertinimas nepriimtinas.  Min\xc4\x97tame lai\xc5\xa1ke d\xc4\x97stomu J. Melamed po\xc5\xbei\xc5\xabriu, komisija \xc5\xbeyd\xc5\xb3 \xc5\xbeudynes pateisina (angl. justify). \xc5\xa0ie kaltinimai lai\xc5\xa1ke nedetalizuoti.'